News Update: Alibaba และ Tencent รัดเข็มขัด เร่งลดค่าใช้จ่าย หลังรายได้ชะลอตัว Alibaba เน้นธุรกิจคลาวด์ Tencent เห็นโอกาสในวิดีโอสั้น - FINNOMENA
บริษัทเทคโนโลยียักษ์ใหญ่ทั้ง 2 ของจีนอย่าง Alibaba และ Tencent เร่งลดค่าใช้จ่ายลง หลังผลประกอบการไตรมาส 2 ไม่เติบโตอีกต่อไป
23 ส.ค. 2565

บริษัทเทคโนโลยียักษ์ใหญ่ทั้ง 2 ของจีนอย่าง Alibaba และ Tencent เร่งลดค่าใช้จ่ายลง หลังผลประกอบการไตรมาส 2 ไม่เติบโตอีกต่อไป
Alibaba และ Tencent ที่ปกติเวลารายงานผลประกอบการกับนักลงทุนมักจะพูดถึงนวัตกรรมและผลิตภัณฑ์ใหม่ๆ แต่ในรอบล่าสุดนี้กลับไม่หวือหวาเหมือนเดิมเพราะบริษัทต้องเน้นลดต้นทุนลง
ก่อนหน้านี้ Alibaba บริษัทอีคอมเมิร์ซรายใหญ่สุดของจีน รายงานผลประกอบการเติบโต ‘คงที่’ เป็นครั้งแรก ขณะที่ Tencent บริษัทบริษัทเกมและโซเชียลมีเดียรายใหญ่ รายงานรายได้รายไตรมาส ‘ลดลง’ เป็นครั้งแรกเมื่อเทียบกับปีที่แล้ว
เศรษฐกิจจีนที่ชะลอตัวจากโควิด-19 ส่งผลต่อทุกสิ่งทุกอย่าง ตั้งแต่ค่าใช้จ่ายผู้บริโภคไปจนถึงงบโฆษณา นอกจากนี้ยังมีการควบคุมภาคเทคโนโลยีในหลายด้าน ทั้งการต่อต้านการผูกขาด ไปจนถึงการควบคุมธุรกิจเกม ตอนนี้รายได้ของ Alibaba และ Tencent อยู่ภายใต้แรงกดดัน ทำให้ทั้ง 2 บริษัทต้องใช้จ่ายอย่างมีวินัยมากขึ้น
Ma Huateng ซีอีโอของ Tencent กล่าวว่า ในช่วงไตรมาส 2 บริษัทเร่งออกจากธุรกิจที่ไม่ใช่ธุรกิจหลัก ควบคุมการใช้จ่ายด้านการตลาด ลดค่าใช้จ่ายปฏิบัติการ ซึ่งนี่ช่วยให้รายได้บริษัทค่อยๆ เพิ่มตามลำดับ แม้จะยังเผชิญกับเงื่อนไขที่ยากลำบากอยู่ก็ตาม
อย่างไรก็ตาม CNBC รายงานว่า กำไรของ Tencent ที่ไม่รวมรายการที่ไม่ใช่เงินสดบางรายการและผลจากธุรกรรมเข้าซื้อและควบรวมกิจการ ยังคงเพิ่มขึ้น 10% จากไตรมาสก่อนหน้า
ขณะที่ Toby Xu CFO ของ Alibaba กล่าวว่า ในไตรมาสที่กำลังมาถึงและที่เหลือของปีงบประมาณนี้ Alibaba จะดำเนินกลยุทธ์ลดและควบคุมค่าใช้จ่ายต่อไป ซึ่งนี่ทำให้ Alibaba ขาดทุนลดลงในธุรกิจยุทธศาสตร์บางตัว
โดย Alibaba กำลังเน้นเพิ่มธุรกิจ Cloud Computing ซึ่งเป็นตัวทำรายได้ให้อาลีบาบาเร็วที่สุดในไตรมาส มิ.ย. ส่วน Tencent มองเห็นโอกาสของคลิปวิดีโอแบบสั้นใน WeChat ที่จะกลายเป็นแหล่งสร้างรายได้สำคัญในอนาคต
อ้างอิง:
https://www.cnbc.com/2022/08/22/chinas-alibaba-and-tencent-focus-on-cost-cuts-amid-slowing-growth.html 
https://www.bangkokbiznews.com/world/1022392 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Alibaba
News Update
Tencent
หุ้นจีน
หุ้นเทคโนโลยีจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA